Tájékoztató

az adónyilatkozatok kitöltéséhez a 2014-es évben

**Adónyilatkozat:**

Az adónyilatkozat rögzítésével határozható meg, hogy milyen kedvezményeket kíván érvényesíteni az érintett ügyfél az adóelőleg megállapításánál. A kedvezményeket konkrétan a képernyőn megjelenő jelölőnégyzetek beállításával kell megtenni:

* **adójóváírás nyilatkozat van:** az adójóváírás megszűnt, így a jelölőnégyzet nem tölthető, csak a korábbi nyilatkozatok beállításának megtekintésére szolgál.
* **súlyos fogyatékosság adókedvezménye:** meghatározza, hogy az érintett ügyfél a súlyosan fogyatékos magánszemélyeknek járó adókedvezményt igénybe kívánja-e venni, vagy sem. A nyomtatásra kerülő adónyilatkozat ez alapján kerül kitöltésre.
* **különadó levonását kéri:** a különadó megszűnt, a jelölőnégyzet nem tölthető, csak a korábbi, rögzített adatok megtekintésére szolgál.
* **családi adókedvezmény:** kitöltésével az érintett ügyfél arról nyilatkozik, hogy kíván-e élni a családi adókedvezmény érvényesítésével az adóelőleg levonásánál. Bejelölése esetén ki kell tölteni a családi adókedvezmény nyilatkozat adatait, amely a „Családi adókedvezmény” nyomógomb alatt található.
* **családi járulékkedvezmény:** a családi kedvezmény érvényesítésére jogosult biztosított és − a családi kedvezményt megosztással érvényesítő − biztosított házastársa, élettársa veheti igénybe.

**Családi kedvezmény:**

**A családi kedvezmény az összevont adóalapot csökkenti.** Az adóalap = kifizetésre kerülő bruttó ellátás vagy keresetpótló juttatás. Abban az esetben, ha a „Családi kedvezmény” elnevezésű nyilatkozattal kérik a családi kedvezmény érvényesítését, a kedvezmény az összevont adóalapot csökkenti.

A családi kedvezmény – az eltartottak számától függően – **kedvezményezett eltartottanként és jogosultsági hónaponként egy és kettő eltartott esetén 62 500 forint, három és minden további eltartott esetén 206 250 forint.**

***Kedvezményezett eltartott:***

***a)*** az, akire tekintettel a magánszemély családi pótlékra jogosult;

***b)*** aki a családi pótlékot saját jogán kapja;

***c)*** a rokkantsági járadékban részesülő személy;

***d)*** a magzat (a fogantatás 91. napjától a világra jöttéig).

***Eltartott***nak minősül a kedvezményezett eltartottakon túl a családi pótlékra már nem jogosító tanuló, hallgató is mindaddig, ameddig őt is figyelembe veszik a testvérei után járó családi pótlék összegének megállapításánál.

Így például, ha **egy családban 10 és 12 éves gyermekek (kedvezményezett eltartottak) mellett olyan 18 évnél idősebb gyermek is van, aki felsőoktatási intézményben első akkreditált felsőfokú iskolai rendszerű szakképzésben, első egyetemi vagy főiskolai szintű képzésben részt vevő hallgató és rendszeres jövedelemmel nem rendelkezik (eltartott), akkor a családban az eltartottak száma három.**

Ebben az esetben a kedvezményezett eltartottak (két fő) után fejenként és havonta 206 250 forint adóalapot csökkentő családi kedvezmény vehető igénybe.

***A családi kedvezmény érvényesítésére jogosult az a magánszemély, aki jogosult a családi pótlékra*** (függetlenül attól, hogy azt ténylegesen a részére vagy a közös háztartásban élő másik szülő részére folyósítják), továbbá a várandós nő és vele közös háztartásban élő házastársa. A családi pótlékra saját jogán jogosult gyermek és a rokkantsági járadékban részesülő magánszemély esetében ez a magánszemély vagy a vele közös háztartásban élő magánszemélyek közül közös döntéssel kiválasztott magánszemély minősül jogosultnak.

Az adóelőleg megállapítása során a családi kedvezményt a házastársak, élettársak egymás között – az összeg vagy a kedvezményezett eltartottak megosztásával – **megoszthatják** (ide értve azt az esetet is, ha a családi kedvezményt a jogosult egyáltalán nem tudja érvényesíteni) azzal a feltétellel, hogy erre **élettársak csak a közös háztartásban nevelt közös gyermekre tekintettel jogosultak**. Ha a családi kedvezményre ugyanazon kedvezményezett eltartott után több magánszemély jogosult, illetve ha a magánszemélyek a családi kedvezményt megosztják, akkor a jogosultaknak a nyilatkozatot közösen kell megtenniük.

A nyilatkozatnak tartalmaznia kell, hogy a kedvezményt melyikük veszi igénybe, mindkét személy adóazonosító jelét valamint a kedvezmény összegét − az összeg vagy a kedvezményezett eltartottak számának felosztásával történő−közös igénybevételére, megosztására vonatkozó döntést.

A családi kedvezményt év végén az adóbevallásban az adóelőlegnél történő megosztástól függetlenül lehet megosztani, vagyis akkor a jogosultak újra eldönthetik, hogy melyikük veszi azt figyelembe, illetve hogyan osztják meg egymás között.

A megosztás nem alkalmazható azon családi kedvezményre, amelyet a gyermeket nevelő egyedülálló vesz igénybe.

A családi kedvezményre vonatkozó szabályokat megfelelően alkalmazni kell bármely külföldi állam jogszabálya alapján családi pótlékra, rokkantsági járadékra, vagy más hasonló ellátásra jogosult magánszemély (jogosult, eltartott) esetében is azzal, hogy

- kedvezményezett eltartottként az vehető figyelembe, akire tekintettel a kedvezményt érvényesítő magánszemély családi pótlékra jogosult lenne, valamint

- eltartottként azt, akit családi pótlék megállapításánál figyelembe lehetne venni.

A családi adóalap kedvezmény adatainak kitöltésére a „Családi adókedvezmény” gomb alatt van lehetőség. A panelon az alábbi adatokat kell megadni:

* kezdő hónap: a családi kedvezmény érvényesítésének kezdő hónapja. Az érvényesség kezdete, ennek a hónapnak az első napja lesz.
* érvényes: a kedvezmény érvényesítésének kezdő és befejező dátuma. A kedvezmény eddig az időpontig kerül érvényesítésre.
* van megosztás: ezzel a jelölőnégyzettel lehet beállítani, hogy a családi kedvezményt az ügyfél meg kívánja-e osztani házastársával, élettársával.
* magzatok: a kedvezmény megállapításánál figyelembe vett magzatok (a fogantatás 91. napjától a világra jöttéig).
* érvényesítendő: az adható összeg azon része, amelyet az ügyfél érvényesíteni akar (összefüggésben a „Van megosztás” jelölőnégyzettel).
* együtt él: bejelölhető, hogy az ügyfél együtt él-e házastársával/élettársával. Összefügg az adókedvezmény megosztásával.
* családtag név: abban az esetben, ha bejelölésre került az együttélés ténye, ki kell tölteni a mezőt.

A választólistából lehet választani a „Kapcsolódó személyek” nyomógomb alatt berögzített személyekből.

* családtag név: a családi adókedvezményben érintett személyeket lehet rögzíteni a választólistából. A választólistában a „Kapcsolódó személyek” gomb alatt felrögzített egyének adatai kerülnek felsorolásra.
* kedvezm.tip: a családtag kedvezményre való jogosultságának indokát lehet megadni.
* családi pótlék: a családi pótlék összege adható meg.

Másol nyomógomb: az adható összeg átmásolásra kerül az „Érvényesítendő” mezőbe.

**A nyilatkozatot tevő személynél az érvényesítendő mezőbe írt összeggel csökken az adóalap azon kifizetéseknél, amelyek az érvényesség kezdete és vége dátum között kerülnek számfejtésre!**

Kapcsolódó személyek nyomógomb: a megjelenített panelon lehet rögzíteni az ügyfélhez kapcsolódó személyek részletes adatait a családi adókedvezmény igénybevételéhez.

Ha a nyilatkozó együtt él a kedvezményezett gyermek másik szülőjével, akkor a nyomtatott nyilatkozat 7. pontját a házastárssal/élettárssal kell kitöltetni. Amennyiben a házastársnak/élettársnak van munkáltatója, akkor a 8. pontot ki kell töltetni és aláíratnia munkáltatóval. Amennyiben a házastársnak/élettársnak nincs munkáltatója, akkor a 9. pontnál kell aláíratni a nyilatkozatot.

Az ügyfél házastársának/élettársának családi kedvezmény érvényesítéséről szóló nyilatkozatának 8. pontjában rögzített adatok figyelembe vétele, a kirendeltségnek, mint munkáltatónak/kifizetőnek a feladata.

**Családi járulékkedvezmény:**

A családi járulékkedvezmény csökkenti a biztosított által fizetendő természetbeni és pénzbeli egészségbiztosítási járulék és nyugdíjjárulék együttes összegét.

A családi járulékkedvezmény összege a biztosítottat megillető családi kedvezmény összegéből

* a biztosított által vagy
* a családi kedvezmény közös igénybevételére jogosult biztosítottak által közösen és/vagy
* a biztosított és a családi kedvezményt megosztással érvényesítő biztosított házastársa, közös gyermek esetén élettársa által, együttesen

ténylegesen érvényesített családi kedvezménnyel csökkentett összeg 16 százaléka, de legfeljebb a biztosított által fizetendő természetbeni és pénzbeli egészségbiztosítási járulék és nyugdíjjárulék együttes összege. Ez azt jelenti, hogy a családi adókedvezmény fel nem használt része átvihető, illetve érvényesíthető az egészségbiztosítási-és nyugdíjjárulékból, a fel nem használt kedvezmény 16%-a erejéig, de legfeljebb az egészségbiztosítási járulék és nyugdíjjárulék együttes mértékéig.

Ha a családi járulékkedvezményt az ügyfél ily módon igénybe veszi, a családi adókedvezmény mértékét megfelelően csökkenteni kell a családi adókedvezmény fel nem használt, járulékokra átvitt részével az ügyfél személyi jövedelemadó-bevallásában, illetve a munkáltatói adó megállapításban.

A családi járulékkedvezmény érvényesítése nem érinti a biztosított társadalombiztosítási ellátásokra való jogosultságát és az ellátások összegét. Ha a biztosított a családi járulékkedvezményt havonta vagy negyedévente érvényesítette, és az éves bevallásában az összevont adóalapja után személyi-jövedelemadó kötelezettséget állapít meg, a biztosított a családi járulékkedvezmény összegét nem állapítja meg újra, nem fizeti vissza.

Ha a biztosított a családi járulékkedvezmény havi vagy negyedéves összegét úgy érvényesítette, hogy arra nem volt jogosult, az igénybe vett családi járulékkedvezményt az adóbevallás benyújtására előírt határidőig vissza kell fizetnie. A biztosított a befizetési kötelezettség 12 százalékának megfelelő különbözeti bírság fizetésére köteles, kivéve, ha a befizetési kötelezettség a 10 ezer forintot nem haladja meg.

Amennyiben az ügyfél él a családi járulékkedvezmény érvényesítésének lehetőségével, az IR-ben az ehhez tartozó jelölőnégyzetben ezt rögzíteni kell.

Budapest, 2013. december 18.